चौंकाने वाली पाकिस्तान नीति का एक और नमूना
प्रधानमंत्री नरेंद्र मोदी की पाकिस्तान नीति में चौंकाने वाले तत्व तो आरंभ से मौजूद हैं, लेकिन अफगानिस्तान से लौटते वक्त अचानक लाहौर में ठहरकर उन्होंने जो आश्चर्य पैदा किया, उसका अर्थ समझने में लंबा वक्त लगेगा। शुक्रवार वैसे प्रतीकात्मक महत्व का दिन था। नवाज शरीफ के 66वें जन्म-दिन, पाकिस्तान के संस्थापक मोहम्मद अली जिन्ना की 139वीं सालगिरह और अटल बिहारी वाजपेयी की 91वी जयंती के दिन मोदी ने लाहौर में पाक प्रधानमंत्री से मुलाकात कर आपसी रिश्तों को सद्भावपूर्ण बनाने की अनपेक्षित पहल की। पूर्व प्रधानमंत्री वाजपेयी ने लगभग इतने ही अप्रत्याशित अंदाज में लाहौर की बहुचर्चित बस यात्रा की थी। तब भी शरीफ प्रधानमंत्री थे। भारत से रिश्ते सुधारने की इच्छा जताने में नवाज़ शरीफ ने कभी कोताही नहीं की। मोदी ने भी पिछले 19 महीनों में पाकिस्तान की तरफ दोस्ती के हाथ बेहिचक बढ़ाए हैं। पहले अपने शपथ ग्रहण समारोह में शरीफ को आमंत्रित किया। उसके बाद फिर तनाव बढ़ने के बावजूद ऊफा (रूस) और पेरिस में पाक प्रधानमंत्री से बातचीत कर उन्होंने संबंध सुधारने की पहल की। नतीजा है कि दोनों देशों के बीच समग्र वार्ता फिर शुरू होने जा रही है, लेकिन निराशाजनक यह है कि पाकिस्तान में भारत विरोधी आतंकवादियों के अड्डे कायम हैं और सीमा उल्लंघनों में कमी नहीं आई है। शुक्रवार सुबह काबुल में भारत की सहायता से बने अफगानिस्तान के नए संसद भवन का उद्घाटन करते हुए खुद मोदी परोक्ष रूप से पाकिस्तान से संचालित आतंकवाद का जिक्र किया। कहा कि अफगानिस्तान तभी कामयाब होगा, जब सीमा-पार से आतंकवाद ना आए और दहशतगर्दी के ‘पनाहगाह’ वहां बंद हों। उन्होंने ‘उन’ ताकतों का भी उल्लेख किया जो अफगानिस्तान में भारत की उपस्थिति नहीं देखना चाहते। इन बातों का संदर्भ गहरा है। यह उस सोच से जुड़ता है, जिससे पाकिस्तान बना और आज भी जिसे अपने अस्तित्व का आधार वह मानता है। अतः कश्मीर को हथियाना और भारत को अस्थिर करना वह अपना उद्देश्य समझता है। निर्वाचित सरकारों ने जब कभी इस सोच से निकलने की कोशिश की, वहां के सैन्य-खुफिया तंत्र ने उन्हें नाकाम कर दिया। नतीजतन भारत की तरफ से बार-बार सद्भाव दिखाने के बावजूद दोनों देशों में टकराव बना रहा। अब मोदी नए सिरे से प्रयास कर रहे हैं, तो यह स्वागतयोग्य है। मगर डर यह है कि उनका सद्भाव महज सदिच्छा बन कर न रह जाए। ठोस हकीकत यह है कि कूटनीति में चौंकाने वाले तत्वों का सीमित असर ही होता है।
hin_Deva hin_Deva